·neljän Perikles‑avustustoimen toteutus kokonaisuudessaan jäsenvaltioissa: toimet toteutettiin eri muodoissa (fyysisesti, digitaalisesti tai hybridinä) Kroatiassa, Espanjassa, Bulgariassa ja Italiassa

·kahden avustustoimen osittainen toteutus jäsenvaltioissa: toimet toteutettiin osittain hybridimuodossa (järjestetty digitaalisesti, fyysinen konferenssi järjestetään myöhemmin) Portugalissa ja Alankomaissa

·neljän komission toimen toteutus kokonaisuudessaan.

Edellä mainitut toimet koostuvat viidestä konferenssista, kahdesta teknisestä koulutuksesta, yhdestä henkilöstövaihdosta, Perikles 2020 ‑ohjelman loppuarviointitutkimuksesta ja eGrants‑työkalun vuosimaksusta (ks. myös 2 kohta edellä). Edellä mainittuihin toimiin arvioidaan osallistuneen yhteensä 482 asiantuntijaa.

Kuvio III ja kuvio IV: Osallistujien alkuperä ja ammatillinen tausta (vuonna 2021 toteutetut toimet, ks. liite II)

Osallistujat tulevat 54 maasta. Suurin osa koulutukseen osallistuneista (75 %) on eurooppalaisia: 40 prosenttia on euroalueen jäsenvaltioista, kun taas euroalueen ulkopuolisista jäsenvaltioista tulevien osuus on kasvanut 19 prosenttiin ja EU:n ulkopuolisista Euroopan maista tulevien osuus on 16 prosenttia. Koulutukseen osallistuneista 14 prosenttia on Latinalaisesta Amerikasta. Osallistuneista 7 prosenttia on EU:n toimielinten edustajia, 2 prosenttia on Afrikasta ja Lähi-idästä sekä 2 prosenttia muilta alueilta.

Ammatillisesta taustasta voidaan todeta, että poliisivoimien henkilöstön osuus oli 32 prosenttia kaikista osallistujista. Suuri osuus johtuu siitä, että poliisiviranomaiset ovat etulinjassa euron väärentämisen torjunnassa, ja poliisihenkilöstöön kuuluvat sekä rikostutkijat että tekninen henkilökunta. Ensimmäistä kertaa poliisiviranomaiset eivät edustakaan osallistujien suurinta enemmistöä Perikles‑ohjelman täytäntöönpanossa. Sen sijaan muiden osallistujaryhmien osuus kokonaismäärästä on 68 prosenttia. Kansallisten keskuspankkien asiantuntijoiden osuus tästä on 36 prosenttia, joten ne muodostavat osallistujien suurimman ryhmän. Tämä johtuu siitä, että useissa vuonna 2021 toteutetuissa laajoissa toimissa keskityttiin keskuspankkien ohjelmaan osallistumiseen.

Muita merkittäviä osallistujaryhmiä olivat oikeuslaitosten jäsenet (11 %) mutta myös rahoitusalan (4 %), valtiovarain-/sisäministeriöiden (3 %), tulliviranomaisten (2 %), liikepankkien (3 %) ja rahapajojen (2 %) edustajat, mikä on osoitus osallistujien monipuolisesta ammatillisesta taustasta. Komission toimeen ”Foorumin 1210 kolmas kokous” osallistui runsaasti kolikonkäsittelylaitteiden valmistajien edustajia (4 %) jo viidettä vuotta peräkkäin, mikä osoittaa yksityisen sektorin olevan edelleen merkittävä sidosryhmä rahanväärennyksen torjunnassa.

Tämän perusteella voidaan sanoa, että ohjelman täytäntöönpanossa otetaan huomioon asetuksen (EU) N:o 331/2014 mukainen ylikansallinen ja monialainen ulottuvuus erittäin monipuolisesti.

Toteutuksen pääkohdat vuonna 2021

Ohjelmassa onnistuttiin vuonna 2021 jatkamaan ja edelleen tehostamaan vahvaa alueellista ja kansainvälistä yhteistyötä Kaakkois-Euroopassa ja Latinalaisessa Amerikassa:

·Vuonna 2021 toteutettiin useita Perikles‑ohjelman toimia, joissa keskityttiin vahvan yhteistyön edistämiseen ja ylläpitämiseen toimivaltaisten kansallisten viranomaisten välillä Kaakkois-Euroopassa. Näihin kuuluivat Italian CCAFM:n (Comando Carabinieri Antifalsificazione Monetaria) järjestämä henkilöstövaihto ja Bulgarian syyttäjänviraston järjestämä konferenssi, jossa keskityttiin oikeudellisen yhteistyön käynnistämiseen ja ylläpitämiseen Itä-Balkanin ja Mustanmeren alueen maiden (muun muassa Turkin, Moldovan ja Ukrainan) kanssa. Lisäksi Kroatian keskuspankin järjestämään neljänteen Balkanin verkoston konferenssiin kokoontui osallistujia alueen kansallisista ja kaupallisista pankeista. Konferenssi tuki osallistuvien maiden välisen ennakkovaroitusjärjestelmän toimintaa ja tietojenvaihtoa. Komissio toteutti myös digitaalisesti Pristina–Tirana -teknisen koulutuksen kolikoiden analysoinnista ja luokittelusta.

·Espanjan BIBE (Brigada de Investigación del Banco de España) järjesti Latinalaisen Amerikan maiden asiantuntijoille suunnatun koulutuksen rahanväärentämisen torjunnasta Uruguayn Montevideossa vuonna 2021. Koulutukseen osallistui viranomaisia 13:sta Latinalaisen Amerikan maasta, ja sen tavoitteena oli edistää toimenpiteitä euron suojaamiseksi Latinalaisen Amerikan maissa, joissa väärentämistä voi ilmetä. Tämä toimi tuki valuuttaväärennysten torjuntaa käsittelevien kansallisten keskustoimistojen perustamista ja toimintaa osallistuvissa maissa. Argentiina perusti tällaisen toimiston aiempien samanmuotoisten koulutusten perusteella.

4.Laadullisten ja määrällisten indikaattorien seuranta

Asetuksen (EU) 2021/840 12 artiklan 2 kohdassa säädetään, että tässä kertomuksessa olisi otettava huomioon Perikles IV ‑ohjelman laadulliset ja määrälliset indikaattorit. Vuotuiset tiedot näistä indikaattoreista ovat seuraavat:

1.Havaittujen euroväärennösten lukumäärä (setelit: 347 000 vuonna 2021 / kolikot: 195 082 vuonna 2021): Tällä indikaattorilla pyritään pitämään havaittujen euroväärennösten lukumäärä (setelit ja kolikot) hallinnassa ± 5 prosentin vaihteluvälillä verrattuna vuosien 2014–2020 keskiarvoon (671 000/174 112). Väärennettyjen kolikoiden lukumäärän ollessa lähellä raja-arvoa (± 5 % tavoitearvosta) väärennettyjen setelien määrä oli odotettua pienempi. Jälkimmäinen voi selittyä ulkoisilla tekijöillä, kuten pandemiasta johtuvien rajoitusten mahdollisilla vaikutuksilla väärennettyjen setelien liikkeeseen.